Talle sterf reeds op paaie | Maroela Media
Talle sterf reeds op paaie
Drie mense is in die ongeluk naby Potchefstroom in Noordwes dood. (Foto: ER24)
Die begin van die Kersvakansie was reeds dodelik op die land se paaie.
In Reitz in die Vrystaat is 13 mense dood toe twee taxi's Saterdag in die vroeë oggendure op die R57 buite die dorp reg van voor teen mekaar vasgery het.
Nog vier mense is ernstig beseer, sê brig. Motantsi Makhele, polisiewoordvoerder.
Een van die minibustaxi's was van Ficksburg na Gauteng onderweg, terwyl die ander van Pretoria na Fouriesburg op pad was toe die ongeluk plaasgevind het.
Die twee taxibestuurders was onder die 13 mense wat op die toneel gesterf het. Die beseerdes is na die Dihlabeng- en Nketoana-hospitaal vir behandeling geneem.
Makhele sê 'n saak van strafbare manslag word ondersoek. Die polisie is intussen steeds op soek na die naasbestaandes van die slagoffers.
'n Ongeluk op die R53, sowat 10 km buite Potchefstroom in Noordwes, het Saterdagmiddag die lewe van drie mense geëis. Ross Campbell, woordvoerder van ER24, sê die mans wat die onderskeie voertuie bestuur het, is op die toneel dood verklaar.
'n 28-jarige vrou wat uit een van die voertuie geslinger is, is etlike meter van die voertuigwrakke aangetref. Sy was in 'n bedenklike toestand en is kort daarna dood.
Een van die passasiers in 'n kritieke toestand na 'n hospitaal geneem, terwyl nog twee mense ernstig beseer is.
In Vanderbijlpark is vyf mense Saterdagoggend ook beseer in 'n botsing tussen twee bakkies in Ravelstraat.
Die 24-jarige bestuurder van een van die bakkies het langs die pad gelê, terwyl verbygangers twee kleuters uit die wrak gehaal en versorg het.
Die man is ernstig beseer en na is 'n hospitaal gevlieg.
"Die twee kinders, 'n seuntjie en 'n dogtertjie, het ernstige beserings opgedoen," sê Campbell. Hulle is na die Mediclinic Emfuleni vir verdere behandeling geneem.
Altesame vyf mense, ook twee jongers, is in die ongeluk in Vanderbijlpark beseer. (Foto: ER24)
Twee veiligheidswagte in die ander bakkie het ligte beserings opgedoen.
En in Limpopo is 'n 27-jarige vrou vroeër die naweek dood toe 'n minibussie haar glo op die N1, sowat 19 km buite Polokwane, raakgery het. Paramedici het die vrou se liggaam Vrydag kort na 17:00 in die middel van die hoofweg aangetref.
"Die vrou het ongelukkig geen teken van lewe getoon nie en is dood verklaar."
Die insittendes van die minibussie is nie beseer nie. Die Limpopo-departement van vervoer ondersoek die voorval.
Ek verstaan nie, kan iemand dalk verduidelik hoe word so 'n saak ondersoek (" 'n saak van strafbare manslag word ondersoek") wanneer albei die bestuurders op slag dood is?
Niks gaan taxi bestuurders keer nie. Ry gaan hulle ry. Al wat hulle soek is 'n stuurwiel en die petrol pedaal.
Kom Fikkie wys vir ons al die dronkbestuurders wat hierdie ongelukke veroorsaak het…. Dis jou taxis en oplaai voertuie. Waar is jou mense on daarna te kyk?????
Elke jaar selfde, raak nie beter nie, al kos petrol R20 per liter bly die mense jaag en onverskillig bestuur op die paaie. So hartseer!
Om nie te praat van die VW Polo, Citi Golf, TDI en GTI bestuurders nie.. hulle is nou moordwapens op wiele!!!